TASCO ยอดขายยางมะตอยพุ่ง- รับเงินชดเชยเคลมประกัน 450 ลบ.หนุนไตรมาส 2 โตกระฉูด 7 เท่าตัว!
TASCO ยอดขายยางมะตอยพุ่ง- รับเงินชดเชยเคลมประกัน 450 ลบ.หนุนไตรมาส 2 โตกระฉูด 7 เท่าตัว!
14 ส.ค. 2562

บริษัท ทิปโก้แอสฟัลท์ จำกัด (มหาชน) หรือ TASCO รายงานผลการดำเนินงานไตรมาส 2/62 สิ้นสุดวันที่ 30 มิ.ย.62 ดังนี้

โดยผลการดำเนินงานในไตรมาสดังกล่าวปรับตัวเพิ่มขึ้นเนื่องจากบริษัทมียอดขายยางมะตอยเพิ่มขึ้น
ทั้งนี้ นายชัยวัฒน์ ศรีวรรณวัฒน์ กรรมการผู้จัดการใหญ่ TASCO ผู้ประกอบธุรกิจผลิตและจำหน่ายผลิตภัณฑ์ยางมะตอย เพื่อใช้ในงานก่อสร้างและซ่อมบำรุงทาง  เปิดเผยถึง ผลการดำเนินงานในไตรมาส 2/62 บริษัทมียอดขายยางมะตอยอยู่ที่ 0.65 ล้านตัน โดยแบ่งเป็นตลาดในประเทศจำนวน 0.11 ล้านตัน และตลาดต่างประเทศจำนวน 0.50 ล้านตัน ส่งผลให้ไตรมาส 2/62 บริษัทมีรายได้จากการขายและบริการ 10,784 ล้านบาท เพิ่มขึ้นจากงวดเดียวกันของปีก่อน 87% และมีกำไรสุทธิ 1,053 ล้านบาท เพิ่มขึ้น 770% จากงวดเดียวกันของปีก่อน
“ในช่วงไตรมาส 2/2562 บริษัทได้รับน้ำมันเข้ามาป้อนโรงกลั่นอย่างสม่ำเสมอ การมีซัพพลายน้ำมันดิบที่เพียงพอ ส่งผลบวกต่อยอดขายในตลาดต่างประเทศช่วงไตรมาส 2 ที่ผ่านมา โดยเฉพาะประเทศจีน ออสเตรเลีย และมาเลเซีย รวมทั้งบริษัทได้รับเงินชดเชยจากการเคลมประกันเข้ามางวดแรกจำนวน ประมาณ 450 ล้านบาท  ซึ่งเป็นค่าสินไหมทดแทนสำหรับการสร้างถังเก็บน้ำมันดิบใหม่จำนวน 2 ถัง และสินค้าคงคลังที่อยู่ในถังที่ถูกเพลิงไหม้ โดยเงินชดเชยงวดแรกนี้ยังไม่รวมความเสียหายจากการที่ธุรกิจหยุดชะงัก ซึ่งขณะนี้อยู่ระหว่างการเจรจา” นายชัยวัฒน์ กล่าว
สำหรับยอดขายในประเทศ ยังคงอยู่ในระดับที่สูง จากความต้องการใช้ยางมะตอยในประเทศที่เพิ่มขึ้นในการซ่อมและสร้างถนน สืบเนื่องมาการใช้ยางมะตอยที่ชะลอตัวของผู้รับเหมาก่อสร้างในช่วงไตรมาสที่ 1/2562
ส่วนความคืบหน้าการซ่อมถังเก็บน้ำมันดิบที่มีความเสียหายจำนวน 2 ถัง คาดจะแล้วเสร็จในเดือนตุลาคมนี้ สามารถเริ่มใช้งานได้ในช่วงไตรมาส 4/2562   ส่วนอีก 2 ถังที่เสียหายทั้งหมด ได้ถูกสร้างใหม่ คาดจะแล้วเสร็จภายในไตรมาส 1/2563
นอกจากนี้ บริษัทมีนโยบายการจ่ายปันผลอย่างสม่ำเสมอและอยู่ในระดับที่น่าพอใจมาโดยตลอด โดยล่าสุดคณะกรรมการบริษัทฯ ได้มีมติอนุมัติจ่ายเงินปันผลระหว่างกาลปี 2562 ในอัตรา 0.40 บาทต่อหุ้น โดยจะขึ้นเครื่องหมาย XD ในวันที่ 27 สิงหาคม 2562 และจ่ายปันผลวันที่ 6 กันยายน 2562